Kgosi o lela ka lenyora
Kgosi wa Mopipi mo kgaolong potlana ya Boteti, Rre Kesogofetse Patelelo a re ga ba robadiwe ke lenyora. Kgosi Patelelo o buile jalo mo potsolotsong le Bopa, a tlhalosa gore ba na le dibeke di le tharo ba se na metsi mo motseng. A re seemo se, se baka gore banni ba ipitlhele ba anwa metsi a a a sa sireletsegang mo megobeng le mo dikhuting, selo se a reng o tshoga gore se tlaa ba tsisetsa malwetse. Rre Patelelo a re seemo se se ama bobe dikole ka jaana fa gongwe bana ba a busiwa go sena metsi a a ba apeelang . Kgosi Patelelo o supileng ba koporase ya metsi ka monwana a re le fa go ntse jaana ga ba buisane le bone go ba lekodisa ka seemo. A re fa e sale ba re diphaephe tsa sediba di thubegile fa kgang e e simologa ga go na maiteko ape a ba a dirileng. Mogokgo wa sekole se segolwane sa Mopipi, Rre Bakani Itani le ene o tlhalositse fa letlhoko le la metsi le ba amile thata ka jaana sekole se na le bana ba ba nnang mo sekolong . Rre Itani a re le fa ba koporase ya metsi ba ba siela metse ka koloi, ga go a lekana ka gore a dirisiwa ke bana ba sekole le babereki mo matlong a bone. A re matlwana a boitiketso ke a a dirisang metsi, ka jalo ga ba kgone go a dirisa ka lebaka la tlhaelo ya metsi. O ne gape a re temo ya bana, e ba tshwanetseng go tlhatlhojwa mo go yone mo kgwedingeno le yone e amegile . Mongwe wa banni ba Mopipi, Rre Justin Otimile o tlhalositse fa ba tshwenngwa ke seemo sa metsi a a nnang a se yo kgapetsakgapetsa mo go bakang gore ba nne le kakanyo ya gore ba koporase ya metsi ga ba kgathale ka matshelo a bone. Mogolwane wa koporase ya metsi, Rre Simon Simon o tlhalositse fa seemo se sa metsi se bakilwe ke gore dipompo tsa metsi di wele morago ga merwalela ya dipula tsa Dineo mme a solofetsa fa seemo se tlaa boela mannong mo nakong e e sa fedising pelo ka jaana ba tsweletse ka go baakanya. Rre Simon a re le fa go ntse jalo, ba ntse ba leka go thusa dikole le kokelwano ka go ba siela metsi ka koloi. BOKHUTLO